stanford-oval/wikipedia huggingface dataset:
מרשעת (סרט)
הפקה > פיתוח

בשנת 2003, עלילתו של הרומן "מרשעת" עובדה כמחזמר בימתי. המחזמר הופק על ידי חטיבת הבמה של "סרטי יוניברסל", והוא בוים על ידי ג'ו מנטלו. בעקבות הצלחתו של המחזמר על תיאטראות ברודוויי, הוא הורץ למשך פרקי זמן ארוכים בשיקגו, בתיאטראות וסט אנד שבלונדון, בסן פרנסיסקו ובלוס אנג'לס שבארצות הברית, ואף בגרמניה ויפן. המחזמר היה מועמד לעשרה פרסי טוני, זכה בשלושה מתוכם, והוא המחזמר ה-6 הארוך ביותר בהיסטוריית תיאטראות ברודוויי, עם למעלה מ-7,500 הופעות. בהפקה המקורית, כיכבו אידינה מנזל בדמותה של אלפבה וקריסטין צ'נוות' בדמותה של גלינדה.
בריאיון שהתקיים בשנת 2009, מגווייר הצהיר שהוא מכר לרשת "ABC" את הזכויות להפקת עיבוד עצמאי על פי הרומן, שלא יהיה מבוסס על תסריטה של ויני הולצמן. ב-9 בינואר 2011, נמסר על ידי "אנטרטיינמנט ויקלי" כי רשת "ABC" תשתף פעולה עם סלמה הייק וחברת ההפקה שלה על מנת להפיק מיני-סדרה על פי הרומן בלבד; מאז דיווח זה טרם נודע מה עלה בגורל הפקה זו.
בנוסף לדיווח זה, הועלתה גם השערה כי מתנהל משא ומתן על הפקת עיבוד קולנועי על פי המחזמר וכי לליהוק התפקידים הראשיים מיועדות מנזל וצ'נוות' או ליאה מישל ואיימי אדמס, בעוד שלכתיבת התסריט ישובו הולצמן ושוורץ ולמלאכת בימוי העיבוד הקולנועי נשקלים הבמאים ג'יי ג'יי אברמס, רוב מרשל, ג'יימס מנגולד וראיין מרפי. בדצמבר 2012, בעקבות הצלחת הסרט המוזיקלי "עלובי החיים", הודיע המפיק מארק פלאט על פיתוח והפקת הסרט, ואף אישר כי הסרט עתיד לעלות לאקרנים בשנת 2016. עם זאת, בשנת 2016, לאחר שהפקת הסרט נתקעה מספר פעמים, הודיעה "סרטי יוניברסל" כי הסרט יעלה לאקרנים בבתי הקולנוע ב-20 בדצמבר 2019, וכי על מלאכת הבימוי יופקד סטיבן דאלדרי. בשנת 2024, נמסר כי הולצמן תקבל קרדיט כתסריטאית יחידה. עם זאת, באוגוסט 2024, נקבע על ידי איגוד התסריטאים של אמריקה כי התסריט נכתב על ידי הולצמן בשיתוף פעולה עם התסריטאית דנה פוקס, וכי לתסריט נתווסף חומר ספרותי נלווה על ידי התסריטאי קרייג מאזין.
הפקה > פרה פרודקשן

במאי 2017, הצהיר שוורץ שהסרט יכלול "לפחות" שני שירים חדשים. ב-31 באוגוסט 2018, החליטה "סרטי יוניברסל" להשהות את הפקת הסרט והעניקה לעיבודו הקולנועי של המחזמר "קאטס" את תאריך עלייתו המקורי של הסרט לאקרנים. ב-8 בפברואר 2019, הכריזה "סרטי יוניברסל" על תאריך הפצה חדש – 22 בדצמבר 2021. עם זאת, ב-1 באפריל 2020, השהתה "סרטי יוניברסל" שוב את הפקת הסרט שוב לאחר שנאלצה לשנות את תאריכי עליית סרטיה השונים לאקרנים בעקבות התפרצות מגפת הקורונה בארצות הברית. ב-20 באוקטובר 2020, הוכרז שדאלדרי עזב את הפקת הסרט עקב אי-זמינותו לאחר השהייתה. ב-2 בפברואר 2021, הוכרז כי את דאלדרי יחליף ג'ון מ. צ'ו. ביוני 2022, אישר צ'ו כי על עיצוב ההפקה יהיה אמון נייתן קראולי.
הפקה > ליהוק

בנובמבר 2021, נמסר על ליהוקן של אריאנה גרנדה וסינתיה אריבו לגילום דמויותיהן של גלינדה ואלפבה, בהתאמה. גרנדה ביצעה בעבר את "The Wizard and I", שיר מתוך המחזמר בספיישל "Wicked 15th Anniversary" של רשת "NBC"; בעוד שאריבו ביצעה בעבר את הקטע "I Couldn't Be Happier", מתוך השיר "Thank Goodness" בספיישל "Wicked in Concert". עוד דווח כי גרנדה נבחנה חמש פעמים לגילום דמותה של גלינדה, וכי מועמדת נוספת לתפקיד הייתה דאב קמרון. ב-21 בספטמבר 2022, נמסר על ליהוקו של ג'ונתן ביילי לגילום דמותו של פיירו; מועמדים נוספים לגילום הדמות היו ראיין מקארתן (שאף גילם את הדמות בין השנים 2018–2019 בתיאטראות ברודוויי) והאחים ניק וג'ו ג'ונאס. באוקטובר 2022, נמסר כי השחקן ג'ף גולדבלום נמצא במשא ומתן על גילום דמותו של הקוסם. רק בתחילת דצמבר 2022, אושר דבר ליהוקו של גולדבלום, לצד ליהוקם של אית'ן סלייטר, מישל יאו, מריסה בודי, בואן יאנג, ברונווין ג'יימס, קיילה סטל, אהרון תאו וקולין מייקל קרמייקל לצוות השחקנים. באפריל 2024, נחשף במהלך כנס הסינמקון 2024 כי לגילום דמותו של ד"ר דילמונד לוהק פיטר דינקלג'.
על ההכנה לגילום דמותה של אלפבה, הצהירה אריבו בריאיון ל"וראייטי": ”אני לומדת הכל מחדש... אני רוצה ללכת ולראות את זה שוב... כשאגיע לניו יורק בשלב מסוים, אקפוץ ואראה שוב את המחזה, זו תהיה הפעם החמישית שלי.” אריבו אף הצהירה כי מתקיימים דיונים על הפקת הסרט, ובמיוחד על עיצוב ההפקה וסגנונו הוויזואלי, תוך אישור כי על עיצוב התלבושות הופקד מעצב התלבושות פול טאזוול. אריבו אף ציינה כי ביקשה מטזוול לכלול בעיצוב תלבושתה של אלפבה כמכשפה המרשעת מן המערב תחושה הנובעת מבגדי ז'אן-פול גוטייה בשילוב תחושה של "עולם חדש, סוג של העידן המוזהב". בנוסף לכך, תרמה אריבו לעיצוב חלקים אחרים בדמותה של אלפבה, בעיקר לעיצוב שיערה וציפורניה: ”ידעתי שאני רוצה שלאלפבה יהיו צמות קלועות ורציתי שיהיה לה סט מלא [של ציפורניים] משתי סיבות: קריצה לתרבות שלי וקריצה לעולם של עוץ... דמיינתי שהציפורניים שלה הם חלק מהקסם שלה – שהן פשוט צמחו ממנה והיא עדיין לא גילתה מדוע, בדומה לעורה הירוק.”
על ליהוקה לסרט, סיפרה גרנדה שהיא השתתפה בתהליך ליהוק ארוך, במהלכו בחנו אותה גם לגילום דמותה של אלפבה; גרנדה החלה להתאמן על פיתוח קולה שלושה חודשים לפני האודישן הראשון במטרה להתרגל לשירה בסגנון אופראי המתאים לדמותה של גלינדה, בנימוק כי קול שירתה מתבסס על ערבוב בין שימוש בשירה גרונית, שירה עילאית ופלסטו, בעוד שקול שירתה של גלינדה דורש שימוש נרחב בפלסטו. באודישן הראשון שלה, שרה גרנדה ארבעה שירים: "No One Mourns the Wicked", ‏"Popular", ‏"Wizard and I." ו-"Defying Gravity"; בעוד שבאודישן החוזר היא התמקדה רק בשיריה של גלינדה וכללה גם סצנות עם דיאלוגים. במבחן המסך הסופי שלה, היא נבחנה לצד שתי שחקניות שונות היו מועמדות לגילום דמותה של אלפבה, אך אף אחת מהן לא הייתה אריבו.
בפברואר 2025, חשף לין-מנואל מירנדה כי הוא פנה לצ'ו בבקשה לקבל תפקיד בסרט, לאחר שעבדו יחד על הפקת סרט המוזיקלי "שכונה על הגובה" משנת 2021, אך לבסוף לא לוהק. צ'ו נימק את הסירוב ללהקו בטענה שליהוקו של מירנדה היה מסיח את דעתם של קהל הצופים.
הפקה > פוסט פרודקשן ואפקטים חזותיים

ב-6 בפברואר 2024, אושר כי את האפקטים החזותיים של הסרט, עליהם יופקד מפקח האפקטים החזותיים פבלו הלמן, תספק חברות האפקטים "אינדסטריאל לייט אנד מג'יק" ו-"Framestore"; וכי עבודת הפוסט-פרודקשן נמצאת בעיצומה, בעוד צ'ו עובד עליה מרחוק עם העורך מיירון קרשטיין באמצעות האפל ויז'ן פרו.
הפקה > מוזיקה

את הפסקול של שני החלקים עתידים להפיץ "ריפבליק רקורדס" ו"ורב רקורדס", חברות התקליטים של אריבו וגרנדה, בהתאמה; הפסקול של הסרט הראשון עתיד לצאת לשוק ב-22 בנובמבר 2024. ביולי 2024, נחשף כי על הלחנת הפרטיטורה המקורית עבור הסרט והמשכו הופקד המלחין ג'ון פאוול. המלחין ג'ף אטמג'יאן עדכן את התזמורות המקוריות של ויליאם דייוויד ברון, מלחין המחזמר המקורי, עבור הנאמברים והגדיל את התזמורת מ-23 נגנים ששימשו עבור המחזמר ל-80 עבור הסרט. סשני ההקלטה של התזמורת התקיימו באולפני AIR בלונדון, כשעל הלחנת הנאמברים ניצח המנצח המוזיקלי המקורי של המחזמר, סטיבן אורמוס, ופאוול על הפרטיטורה. גרג וולס, אורמוס ושוורץ שימשו כמפיקים מוזיקליים עבור הפקת הסרט. אלבום הפסקול הרשמי עתיד לצאת לשוק ב-6 בדצמבר 2024.
מספר נאמברים העתידים להיכלל בחלק השני מופיעים בהרמזים לאורך כל הפרטיטורה, בעיקר הנאמבר "For Good" בכל פעם שידידותן של אלפבה וגלינדה מוצגת או מוזכרת, הנאמבר "Thank Goodness" בסצנה בה גלינדה משנה את שמה, והנאמבר "Wonderful" בסצנה בה אלפבה מקבלת הזמנה רשמית מהקוסם.
הבדלים בין המחזמר לסרט

פיצול העיבוד הקולנועי לשני חלקים נתן למפיקי הסרט את ההזדמנות לצלול עמוק יותר לתוך היחסים בין הדמויות השונות ולהציג סצנות שנוצרו במיוחד עבור הסרט או נלקחו ישירות מהרומנים של גרגורי מגווייר וליימן פרנק באום, ובכך להביא את עלילת המחזמר לפיתוח מלא ועמוק יותר. על פי הצהרותיהם של המפיקים, פיצול זה נועד להעמיק את הרקע ומניעיהן של אלפבה וגלינדה, ולאפשר לקהל הצופים להבין אותן טוב יותר.
בעלילת הסרט הראשון, בין השינויים הבולטים שנעשו נכללים הוספת דמויות חדשות – דולציבר, האומנת של אלפבה; מיס קודל, מנהלת אוניברסיטת שיז; והוריה של גלינדה – הצגת מפגשי ההדרכה הפרטיים של אלפבה עם מאדאם מוריבל, פלשבקים חדשים המתארים את אלפבה כילדה צעירה הנלעגת ונדחית מצד המנצ'קינים האחרים בשל עורה הירוק ומספר סצנות המרחיבות את הדינמיקה שלה ושל נסרוז כאחיות. תוכנם המיני של הרומן והמחזמר, במיוחד בסצנת הרומן בין מלנה תרופ, אמה של אלפבה, לקוסם, נרמז בלבד במהלך העיבוד הקולנועי על מנת להנגיש את שני הסרטים לקהל צופים רחב יותר ולאפשר להם לקבל סיווג צפייה "PG" ממועצת הסרטים האמריקאית (MPA).
במחזמר, נרמז כי גלינדה היא "המכשפה הטובה מן הדרום", והיא תמיד מכונה בפשטות "גלינדה הטובה", אך בסרט, ניתן לה את התואר "המכשפה הטובה מן הצפון" במטרה לשקף את מוצאה הגיליקיני של הדמות ולתת כבוד לגילום הדמות בידי בילי ברק (אנ') בסרט "הקוסם מארץ עוץ" משנת 1939. נוסף לכך, הורחבה דמותו של בוק על ידי מתן שם המשפחה "וודסמן", המטרים גם לגורלו במהלך המחזמר; סצנת הנאמבר "Something Bad", שבמקור מושר על ידי דוקטור דילמונד לאלפבה ובמהלכו הוא מספר לה על מצבם של החיות בארץ עוץ, שונתה לסצנת פגישה פרטית של חיות בביתו של דילמונד מחוץ לקמפוס שיז, במהלכה מקוננות החיות אחת לשנייה על מצבם; בניגוד לספר ולליהוק דמותה של פפאני כאישה במחזמר, עבור הסרט, עברה הדמות שינוי מגדרי כגבר ממוצא אסייתי. נוסף לכך, בסרט, פגישתם הראשונה של פיירו ואלפבה מתרחשת ביער ולא במהלך הגעתו לאוניברסיטה.
השינוי הגדול ביותר של הסרט כולל את הנאמבר "Dancing Through Life" – במקום שחלקו הראשון של הנאמבר יתרחש מחוץ לקמפוס אוניברסיטת שיז, הוא מתחיל בתוך ספריית האוניברסיטה, עם הפסקת ריקוד נוספת; החלק השני, המתרחש באולם הנשפים "עוצדאסט" שונה והורחב, במהלכו עוצב אולם הנשפים מחדש כמועדון לילה תת-מימי עם להקה מוזיקלית הכוללת בעלי-חיים המנגנים על כלי נגינה. נוסף לכך, גם בנאמבר "Popular" נעשו מספר שינויי מפתח והרחבות ווקאליות על מנת להתאים אותו למנעד הקולי של גרנדה, ובוצעה הרחבה משמעותית בנאמבר "One Short Day" כך שיכלול את הפקת מופע העוצומאניה, שמפרטת אודות סיפור הרקע של הקוסם וספר הגרימרי, ומובל בידי תושבים ושחקנים המגולמים בידי אישים ושחקנים שלקחו חלק בהפקה המקורית של המחזמר הבימתי, בראשם אידינה מנזל וקריסטין צ'נוות', שגילמו אז את דמויותיהן של אלפבה וגלינדה.
בסצנה האחרונה של הסרט, בה מתרחש שיא הנאמבר "Defying Gravity", נעשה שימוש בבימה מתרוממת ניידת בדומה לבימה מתרוממת שבאמצעותה הורמה השחקנית המגלמת את אלפבה מהבמה. הסצנה עצמה הורחבה על מנת להביא לסיום הסרט הראשון בצורה קוהרנטית לצד השארת הצופים במתח לקראת הסרט השני באמצעות כותרת הסיום "המשך יבוא...".
שיווק > שערוריית כרזת הסרט

אחת מכרזות הקידום של הסרט (משמאל) שחזרה את כרזת ההפקה המקורית בתיאטראות ברודוויי (מימין), מה שהוביל לפאן-אדיטים  ופרודיות רבות. בפרט, פאן-אדיט אחד כזה הוביל לתגובת-נגד מצד המעריצים בעקבות תגובתה השלילית של אריבו לנושא זה.
ב-9 באוקטובר 2024, במקביל לפתיחת מכירת הכרטיסים, הופצה כרזה לצורך קידום הסרט, ששחזרה את כרזת המחזמר המקורית. הביקורות להן זכתה הכרזה היו מעורבות, והביאו ליצירת פאן-אדיטים (אנ') שנועדו לחזק את הדמיון בין שתי הכרזות, תוך שימוש בתוכנת "Adobe Photoshop" וכלי בינה מלאכותית. נוסף לכך, הפכה הכרזה למושא ללעג בעקבות סרטון שהופק באמצעות התוכנה "Runway AI" שהציג את דמויותיהן של אלפבה וגלינדה נלחמות ב"קרב-חתולות".
ב-15 באוקטובר 2024, יצר משתמש ב-"X" גרסה אישית משלו על בסיס הכרזה, תוך ניסיון להתאים בצורה מדויקת יותר אותה לכרזה המקורית באמצעות כיסוי עיניה של אלפבה ומיצוב מנח ידה של גלינדה כך שתכסה את אפה בנוסף לפיה. על אף שמעריצים רבים ראו בכך שיפור משמעותי, למחרת שיתפה אריבו מחדש את הכרזה הערוכה בסטורי האינסטגרם שלה, בו כתבה:
זה הדבר הפרוע והפוגעני ביותר שראיתי, שווה ערך לבינה מלאכותית הנוראה הזו שאנחנו נלחמים בה, שווה ערך לאנשים ששואלים "האם הכוס שלך ירוקה? [הפניה למם משנת 2014.]..." שום דבר מכל זה לא מצחיק. שום דבר מזה לא חמוד. זה משפיל אותי. זה משפיל אותנו. הכרזה המקורית היא אילוסטרציה. אני בת אנוש אמיתית, שבחרה להסתכל אל המצלמה אליך, הצופה... מכיוון שללא מילים אנחנו מתקשרים באמצעות עינינו. הכרזה שלנו היא מחווה, לא חיקוי. לערוך את פניי ולהסתיר את עיניי זה למחוק אותי. וזה פשוט פוגע מאוד. (כך במקור)
המקור באנגלית
This is the wildest, most offensive thing I have seen, equal to that awful AI [sic] of us fighting, equal to people posing the question "is your [pussy] green" [a reference to a 2014 meme] ... None of this is funny. None of it is cute. It degrades me. It degrades us. The original poster is an illustration. I am a real life human being, who chose to to [sic] look right down the barrel of the camera to you, the viewer ...because without words we communicate with our eyes. Our poster is an homage not an imitation, to edit my face and hide my eyes is to erase me. And that is just deeply hurtful.
בתגובה לסטורי שפרסמה ומתוך כבוד אליה, מחק המשתמש את הפוסט בנימוק שכוונותיו לא היו זדוניות והוא לא ציפה לתגובה זו. עם זאת, ב-20 באוקטובר, פרסם המשתמש מחדש את הפוסט שלו מכיוון שעל אף שציין כי רגשותיה של אריבו היו במקום, הוא עמד על כך שהפוסט שפרסם היה "פאן-אדיט תמים שמכבד את כרזת הברודוויי המקורית" ולא יותר מכך. ב-19 באוקטובר 2024, במהלך בכורת השטיח האדום של הקרנת הסרט במוזיאון האקדמיה, הגיבה גרנדה: ”אני חושבת שזה מאוד מסובך כי לדעתי הבינה המלאכותית היא כה סותרת ומטרידה לעתים, אך אני חושבת שזו פשוט סוג של תקופת הסתגלות כה מסיבית... זה משהו שהוא כל כך גדול מאיתנו, והמעריצים יהנו ויבצעו את העריכות שלהם... ויש לי כל כך הרבה כבוד לאחותי, סינתיה, ואני כל כך אוהבת אותה.” ב-29 באוקטובר 2024, ענתה אריבו בשאלה על מידתיות תגובתה לכרזה: ”זה לא בהכרח הייתה תגובה כה חריפה... כי אני באמת מאמינה שאני מגינה על התפקיד... אני נלהבת ממנו, ואני יודעת שהמעריצים נלהבים ממנו, ואני חושבת שעבורי, זה היה רצון אנושי להגן על אלפבה הקטנה…”
שיווק > שערוריות בובות "מאטל"

עבור קידום הסרט, שיווקה חברת "מאטל" ליין של בובות גלינדה ואלפבה. עם זאת, בבובות אלו נקשרו שתי שערוריות.
באוגוסט 2024 דלפו שני קטעי הנאמברים "Popular" ו-"Defying Gravity" מתוך הסרט, כיוון שבשני נאמברים אלו נעשה שימוש בשבב הסאונד בליין הבובות המזמרות שלהם. גרסתה של אריאנה ל-"Popular" נשמרה בסתר עד לאותה נקודה, מה שהוביל לכך שמספר מעריצים זעמו על כך שאלמנט ההפתעה נהרס, בעוד שאחרים שיבחו את הופעתה של אריאנה חרף ההדלפה.
בנובמבר 2024, התברר כי על גב האריזות של הבובות, ובתוך חוברות הדרכה עבור בובות רבות שיוצרו כחלק מקידום הסרט הודפסו בטעות קישורים לאתר האינטרנט של אולפן הסרטים למבוגרים "Wicked Pictures"‏ (www.wicked.com) במקום אתר האינטרנט של הסרט עצמו (www.wickedmovie.com). חברת "מאטל" פרסמה התנצלות רשמית על טעות ההדפסה, בה ביקשו מהורים שקנו את הבובות עם הקישור לאתר השגוי להרוס את האריזה.
הפצה

באפריל 2022, הוכרז על פיצול העיבוד הקולנועי לשני סרטים, לאחר שהוכרז במקור כסרט אחד. בכורת חלקו הראשון של העיבוד התקיימה בסידני, אוסטרליה בתיאטרון סטייט ב-3 בנובמבר 2024, ואילו בכורת הסרט בלוס אנג'לס התקיימה בביתן דורותי צ'נדלר ב-9 בנובמבר 2024 ובלונדון באולם הפסטיבל המלכותי ב-18 בנובמבר 2024. ברחבי העולם, עתיד הסרט לעלות לאקרנים בהפצת "סרטי יוניברסל" ב-22 בנובמבר 2024, בפורמטי IMAX, קולנוע דולבי, RealD 3D,‏ 4DX,‏ ScreenX ו-D-Box. בישראל, הוא עתיד לעלות לאקרנים ב-21 בנובמבר 2024; ובנוסף, לסגור את פסטיבל הסרטים הבינלאומי ה-32 לאמנות הצילום "קאמרימייג'" ב-23 בנובמבר 2024, בו ישתתפו צלמת הסרט אליס ברוקס ומעצב ההפקה נייתן קראולי (שיקבל את פרס עיצוב ההפקה לשנת 2024 במהלך הפסטיבל). הקרנות טרום-בכורה של הסרט התקיימו ב-18 בנובמבר 2024 עבור חברי "אמזון פריים", ולציבור הרחב ב-20 בנובמבר 2024. הקרנות טרום-בכורה אלו הן בין הפעמים הבודדות בהן רוב בתי הקולנוע ברחבי ארצות הברית יציגו את הסרט במסכי IMAX, מכיוון שמסכים אלו שוריינו מראש עבור סוף השבוע הפותח של "גלדיאטור 2".
במקור, התעתד הסרט לעלות לאקרנים ב-20 בדצמבר 2019, ב-22 בדצמבר 2021, ב-25 בדצמבר 2024 וב-27 בנובמבר 2024, הוחלט להפיץ את הסרט בחג ההודיה על מנת להימנע מתחרות עם "אווטאר: אש ואפר" ו"סוניק – הסרט 3" (הראשון שבהם נדחה בהמשך לשנת 2025 ותאריך עלייתו לאקרנים נלקח על ידי "מופאסה: מלך האריות"), לפני שדווח כי הפצתו הוקדמה בשבוע על מנת להימנע מתחרות עם "מואנה 2", אך מנגד הציב אותו במקביל ל"גלדיאטור 2". דיווח זה עורר ספקולציות בקרב המעריצים בדבר תרחיש דומה לתופעת ה"ברבנהיימר", שנבע מכך ש"ברבי" ו"אופנהיימר" הופצו שניהם ב-21 ביולי 2023. ב-10 ביולי 2024, כינה מסקל את הפצת שני הסרטים יחד כ"תופעת הגליקד (Glicked; מאנגלית)" והביע את תמיכתו בצפיית שני הסרטים כדאבל פיצ'ר, באומרו: ”זה יהיה מדהים כי אני חושב שהסרטים לא יכלו להיות יותר הפכים קוטביים אחד מהשני. זה עבד בהקשר הזה בעבר, אז אני מחזיק אצבעות לכך שאנשים יצאו ויצפו בשני הסרטים בסוף השבוע הפותח.” ג'ף גולדבלום ציין כי לתחושתו לא תהיה תחרות בין שני הסרטים, מכיוון שמדובר ב"עולם מנטלי של שפע שיש בו מספיק לכל." בהקשר עליית הסרט לאקרנים שבועיים לאחר הבחירות לנשיאות ארצות הברית 2024, העיר פלאט על הרלוונטיות של הסרט באקלים הפוליטי הנוכחי: ”מדובר בבחירות משמעותיות לכולנו, אבל הסיפור שלנו שואף לעסוק במרחק שאנשים עוברים כדי להתחבר זה לזה, על ראיית האחר כעל שווה-ערך, על החיים בעולם שבו לפעמים האמת אינה אמיתית.”
הקרנה פרטית של הסרט נערכה בביתה של קים קרדשיאן ב-22 באוקטובר 2024, בהשתתפות משפחתה ולצד אריבו וגרנדה. הקרנה פרטית נוספת התקיימה בתיאטרון DGA בניו יורק ב-28 באוקטובר 2024, בהשתתפות אריבו, גרנדה, צ'ו, פלאט, שוורץ, חברי צוות השחקנים מההפקה המקורית – קריסטין צ'נוות', נורברט ליאו בוץ וכריסטופר פיצג'רלד – וחברי צוות השחקנים מההפקה הנוכחית; ושחקניות נוספות שגילמו את אלפבה וגלינדה לאורך השנים. להקרנת הסרט קדמה ברכת וידאו מאידינה מנזל, שלא יכלה להגיע עקב חזרות למחזמר חדש בכיכובה.
הפצה > לוקליזציה

ססי דה לה קואבה ודנה פולה (משמאל) כגלינדה ואלפבה בשנת 2014, ומיירה רואיז (מימין) כאלפבה בשנת 2016.
הסרט עתיד לעלות לאקרנים בגרסאות מדובבות במספר מדינות בעקבות ההפקות המקומיות של המחזמר המקורי שהועלה בהן לאורך השנים. בחלק מהמדינות, עתידות הדמויות הראשיות להיות מדובבות על ידי שחקניות שגילמו את דמויותיהן של אלפבה וגלינדה בעבר על הבמה בהפקות המקומיות; בהן דנה פולה וססי דה לה קואבה בדיבוב הספרדי-לטיני, מיירה רואיז ופבי באנג בדיבוב הפורטוגזי-ברזילאי, ופארק היא-נה וג'ונג סונה בדיבוב הקוריאני. במקרים אחרים, לוהקו לדיבוב הדמויות שחקניות שלקחו חלק בהפקות המקומיות, בהן סברינה וקרלין, שהייתה מחליפתה של השחקנית שגילמה את אלפבה בהפקה הגרמנית בשנת 2007, בדיבוב הגרמני, ג'ואן מילנד, שמגלמת כעת את גלינדה בהפקה הדנית של המחזמר, בדיבוב הדני, והשחקנית ההולנדית ואז'ן ואן דאן בוש, שגילמה את אלפבה בהפקה הגרמנית בשנת 2021, אך עתידה לדבב את גלינדה בדיבוב ההולנדי.
בנוסף, וילמין ורקייק ושנטל ג'נזן, שגילמו את אלפבה וגלינדה, בהתאמה, בהפקה ההולנדית המקורית של המחזמר משנת 2011, מופיעות בהופעת קמע בדיבוב ההולנדי של הסרט. בחלק מהמדינות, ובמיוחד במדינות שבהן המחזמר טרם זכה להפקה מקומית, דובבה גם הדמות שגילמה אידינה מנזל בהופעת האורח שלה בסרט על ידי מדבבות שדיבבו בעבר את דמותה של אלזה, דמות נוספת עמה מזוהה מנזל, בשפות שונות; בהן אלקה בייל בדיבוב הפלמי, ניקולט פורדי בדיבוב ההונגרי, אניקה הרליץ בדיבוב השוודי ומונה מור בדיבוב העברי.
בניגוד ללוקליזציות אחרות, שהתבססו על הפקות מקומיות שהופקו על בסיס המחזמר בעבר, יומיים לפני עליית הסרט לאקרנים הוכרזה על פיתוחו של הפקה נורווגית ראשונה למחזמר, העתידה לעלות במהלך שנת 2025. נוסף על כך, אף שהמחזמר טרם עלה לבימות בישראל, זכה הסרט לגרסה מדובבת מקומית בה לקחו חלק בין היתר שירי מימון, אלונה אלכסנדר, מיקי קם, יותם זילברמן, הראל ליסמן, לירון לב ויגאל שדה.
הפצה > הפצה למדיה ביתית

ב-31 בדצמבר 2024, הסרט עלה לשירותי הזרמת מדיה ווידאו על פי דרישה. הסרט עתיד לצאת לשוק בפורמטי בלו ריי ו-4K ב-31 במרץ 2025 בהפצת "Universal Pictures Home Entertainment". גם המהדורות הדיגיטליות וגם המהדורות הפיזיות של הסרט כוללות את גרסאותיו התיאטרליות והסינג-אלונג, יחד עם תכונות בונוס כמו סצנות מורחבות ושנמחקו, לצד סרטוני מייקינג אוף.
ביקורות > במכירת הכרטיסים ובקופות > תחזיות

מכירת הכרטיסים החלה ב-9 באוקטובר 2024, יום לאחר ש"סרטי פרמאונט" הכריזו על תחילת מכירת הכרטיסים עבור "גלדיאטור 2". ב-10 באוקטובר 2024, דווח על ידי "Fandango" כי מכירת הכרטיסים עבור בכורת הסרט התברגה במקום השני באתר, שני ל"דדפול & וולברין" מבית אולפני מארוול, לסרט שהופץ בשנת 2024; במקום הראשון לבכורת סרט בדירוג PG. ובמקום השלישי למכירת כרטיסים מראש עבור בכורת סרט בדירוג ה-PG, שלישי ל"לשבור את הקרח 2" ו"מלך האריות". ג'רמי היינליין, סמנכ"ל "Fandango Ticketing", ציין בתגובה לדיווח זה כי ”ציפייתם של המעריצים ליצירת המופת הקולנועית "מרשעת" גבוהה להפליא למה שעומד להיות אירוע תיאטרלי במיוחד במינו... הצלחת הסרט הראשון – מכירת כרטיסים ליום הבכורה – היא עדות לאהבתם של המעריצים לנכס האייקוני הזה, והתיאבון לראות את הסיפור האהוב הזה מתעורר לחיים בגדול על המסך הוא מחוץ לפרופורציות.”
לדברי "Deadline Hollywood", על פי סקר מדגמי שנערך עתיד הסרט להכניס 67–74 מיליון דולר בסוף השבוע הפותח שלו בארצות הברית, בעוד שעל פי "Box Office Theory", הוא עתיד להכניס 96–150 מיליון דולר ועל פי "Boxoffice Pro",‏ 100–125 מיליון דולר ולעמוד בראש הקופות, בעוד שאנליסטים נוספים הביעו את הספקטיות שלהם בדבר רווחיותם של סרטים מוזיקליים בעידן הפוסט-מגפת הקורונה. ב-19 בנובמבר 2024, דווח כי התחזיות בדבר רווחיותו של הסרט בסוף השבוע הראשון עתיד להיות 165–200 מיליון דולר ברחבי העולם (עם 125–150 מיליון דולר מרחבי ארצות הברית), ונומק כי עדכון זה נובע בשל הבאזז החיובי סביבו וסיכוייו להצליח בעונת הפרסים.
ביקורות > במכירת הכרטיסים ובקופות > לאחר בכורת הסרט

נכון ל-12 בינואר 2025, גרף הסרט 458.9 מיליון דולר בארצות הברית ובקנדה, ו-238.7 מיליון דולר ברחבי העולם, בסך כולל של 697.6 מיליון דולר.
בארצות הברית ובקנדה, גרף הסרט 46.47 מיליון דולר ביומו הראשון לעלייתו לאקרנים, שכללו 19.2 מיליון דולר מהקרנות טרום-בכורה מהשבוע שקדם לבכורתו, 2.5 מיליון דולר ביום שני, 5.7 מיליון דולר ביום רביעי ו-11 מיליון דולר ביום חמישי. בסוף השבוע הראשון לעלייתו לאקרנים גרף הסרט 112.5 מיליון דולר בארצות הברית ובקנדה ו-162.9 מיליון דולר ברחבי העולם, והגיע למקום הראשון בקופות בשני השווקים הללו. השקה זו הייתה ההשקה הגדולה ביותר אי-פעם לסרט המבוסס על מחזמר מתיאטראות ברודוויי, שעברה את השקתו המקומית של "אל תוך היער" (שבה גרף 31.1 מיליון דולר) ואת השקתו העולמית של "עלובי החיים" (שבה גרף 103 מיליון דולר). ביום חמישי שלאחריו, גרף הסרט 16.9 מיליון דולר, והתברג במקום השני ברשימת סרטי חג ההודיה המכניסים ביותר, שני ל"מואנה 2", שגרף 28 מיליון דולר ועלה לאקרנים יום קודם לכן. בהקרנות שהתקיימו במהלך הבלאק פריידיי, הכניס הסרט 32 מיליון דולר. בסוף השבוע השני לעלייתו לאקרנים, הכניס הסרט 80 מיליון דולר (וסך כולל של 117.5 מיליון דולר בטווח של חמשת הימים), ירד ב-29% בהכנסותיו והתברג במקום השני אחרי "מואנה 2". במהלך סוף השבוע של חגי נובמבר, עבר הסרט את סף ה-250 מיליון דולר בארצות הברית ובקנדה, והפך לעיבוד הקולנועי למחזמר הרווחי ביותר בכל הזמנים בארצות הברית ובקנדה, כשהוא עוקף את הכנסותיו של "גריז" (1978), שגרף בקופות 190 מיליון דולר. בדצמבר 2024, הפך הסרט לסרט מבוסס-מחזמר ברודוויי המכניס ביותר בעולם ובהיסטוריה של "סרטי יוניברסל", ובכך עקף את הסרט "מאמא מיה!", שירד למקום השני מאז עלה לאקרנים ביוני 2008.
ביקורות > השפעה תרבותית

גרגורי מגווייר, מחבר הרומן המקורי (מימין), אידינה מנזל (במרכז) וקריסטין צ'נוות' (משמאל) – שגילמו את דמויותיהן של אלפבה וגלינדה בהפקה המקורית בברודוויי – שיבחו את הסרט.
| 0 | 1 | 2 |
| --- | --- | --- |
| ” | צפיתי בסינתיה אריבו ובאריאנה גרנדה לעיני המצלמות והיכולת שלהן לתעל את הדמויות שלהן – וגם היכולת של ג'ונתן ביילי – היו עוצמתיות להחריד. | “ |

|  – הסופר גרגורי מגווייר, בהקדמה אישית שכתב עבור מהדורת עטיפת-הסרט לרומן שלו, שעליו התבסס המחזמר בצורה רופפת. |  – הסופר גרגורי מגווייר, בהקדמה אישית שכתב עבור מהדורת עטיפת-הסרט לרומן שלו, שעליו התבסס המחזמר בצורה רופפת. |  |
לורנה לופט, אחת מבנותיה של ג'ודי גרלנד, שגילמה את דמותה של דורותי גייל בסרט המקורי, כינתה את הסרט "עוצר-נשימה למראה" ו"כל מה שרציתי שיהיה". גם קריסטין צ'נוות' ואידינה מנזל שיבחו את הסרט – צ'נוות' אמרה על הסרט כי ”"הוא היה כל כך טוב. כל כך מיוחד. העלילה פשוט נפלאה וסינתיה ואריאנה מדהימות. כל צוות השחקנים מדהים. ג'ון צ'ו הצליח במשימה. הייתי כל כך נרגש, מרוגשת, שמחה ומלאה באושר.” בעוד שמנזל כתבה בעמוד ה-X האישי שלה: ”הסרט כל כך אוהב ומכבד את ההצגה המקורית, אבל גם מתבסס עליו בכל כך הרבה דרכים יפות שמעולם לא חשבתי שיהיו אפשריות. צוות השחקנים מרהיב. סינתיה ואריאנה ידהימו אתכם. זה היה מאוד מרגש ונוגע-ללב עבורי.”
פאנשה ניאדאנדו מהאתר "Elle UK" כתבה על הסרט כי הוא מהווה "אסקפיזם נחוץ" הכולל מסרים רבי-עוצמה על טוב לב, ידידות, ייצוג וקבלה שהתקבל בחום על ידי קהל הצופים, במיוחד לאור עלייתו של הסרט לאקרנים בצל הבחירות לנשיאות ארצות הברית 2024, כמו-כן בשל תחושות הנוסטלגיה שהסרט הציף באלו שגדלו עם המחזמר הבימתי המקורי. ניאדאנדו עוד הוסיפה: ”מייצוג להט"בי ועד לשפיכת אור על נושא המוגבלויות, זכויות בעלי חיים, ידידות נשית ועוד, "מרשעת" מציע לא רק אסקפיזם לעולם של פנטזיה מוחלטת, אלא באותה מידה, פועל כתזכורת חדה כיצד יש לנווט בעולם שנפגם בעקבות שחיתות ואפליה.” במאמר עבור "BU Today", כתבה איימי שנלר, פרופסור במחלקה ללימודי תקשורת באוניברסיטת בוסטון: ”כשיש לך קשר רגשי, אתה מחזק, מוסיף עומק ומאריך את הקשר הזה. לכן הנוסטלגיה היא כה חזקה בסביבה הזו. סיפור "הקוסם מארץ עוץ" מועבר מדור לדור, ואפילו בתור הסיפור יש עמקים ודמויות ופריקוולים שונים, זו עודנה חלק מאותה החוויה... אני אוהבת לחשוב ש"מרשעת" מזמינה מעריצים ותיקים ומעריצים חדשים לבטא את עצמם בכל כך הרבה דרכים. זה יעיל מאוד מנקודת מבט שיווקית ותקשורתית.”
ב-21 בנובמבר 2024, הפך קליפ מהריאיון במסע העיתונאים בו העיתונאית טרייסי אי. גילכריסט אמרה לאריבו וגרנדה שמילותיו של "Defying Gravity" הן בעלות משמעות עמוקה לצופי ומעריצי המחזמר הפך לוויראלי, והביא ליצירתם של מספר ממים. מאוחר יותר, הסבירה גילכריסט למה התכוונה: ”עבורי, זה אומר להיות ברגע, לא להיות מוסח ולהרגיש משהו ברמה התאית... אני חושבת שאתה יכול לשמור מקום בלב למילים של שיר – כזה ששמעת מאות פעמים – וזה יכול פתאום לקבל משמעות חדשה כשאתה אדם קווירי.” נוסף לכך, גם הכוריאוגרפיה מהנאמבר "What is this Feeling?" הפכה לוויראלית בטיקטוק.
ביקורות > פרסים ומועמדויות

בספטמבר 2024, הוכרז כי אריבו וגרנדה לא יתחרו באותה הקטגוריה בעונת הפרסים; במקום זאת, אריבו תתחרה בקטגוריית "השחקנית הראשית הטובה ביותר" בעוד שגרנדה – בקטגוריית "שחקנית המשנה הטובה ביותר". כחלק ממסע הקידום שלו לקראת העונה, הוקרן הסרט בפני 900 חברי האקדמיה האמריקאית לאמנויות ולמדעים, הקרנה הנחשבת לגדולה ביותר באקדמיה מאז הקרנת הסרט "אופנהיימר" בתיאטרון סמואל גולדווין בנובמבר 2024; עוד נמסר כי בהקרנות נוספות שהתקיימו באותו החודש עבור חברי "גילדת הבמאים האמריקאית" ו"גילדת אמני הטלוויזיה והרדיו האמריקאית", זכה הסרט לתשואות סוערות מהנוכחים, דבר שיכול להעיד על תמיכה חזקה פוטנציאלית מצד הבוחרים במהלך עונת הפרסים.
הסרט זכה לארבע מועמדויות ברשימות הקצרות לפרס האוסקר, בקטגוריית האיפור ושיער, מוזיקה מקורית, סאונד ואפקטים ויזואליים.